KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW Insaħħu s-suq uniku billi nneħħu x-xkiel fiskali transkonfinali għall-karozzi /* COM/2012/0756 final */





KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW Insaħħu s-suq uniku billi nneħħu x-xkiel fiskali transkonfinali għall-karozzi 1. Introduzzjoni Fit-toroq Ewropej hemm aktar minn 230 miljun karozza. Kull sena, fl-Unjoni Ewropea jiġu rreġistrati aktar minn 13-il miljun karozza ġdida, filwaqt li jiġu ttrasferiti bejn l-Istati Membri madwar 3 miljun karozza mhux ġdida. Minn dawn, sa miljun karozza jiġu ttrasferiti minn nies li jmorru jgħixu fi Stat Membru ieħor[1]. It-tassazzjoni fuq il-karozzi hija għajn importanti ta’ dħul għall-Istati Membri kollha. Bħala medja, fl-2010 t-taxxi tar-reġistrazzjoni u taċ-ċirkulazzjoni kienu jirrappreżentaw 1.9% tad-dħul kollu mit-taxxi[2]. Il-livell u l-istruttura li effettivament għandhom tali sistemi nazzjonali tat-taxxa huma għalhekk ta' interess speċifiku kemm għall-awtoritajiet fiskali nazzjonali kif ukoll għall-produtturi tal-karozzi u għaċ-ċittadini u l-impriżi li għandhom karozza u li jużawha. Il-problemi tat-tassazzjoni doppja jew multipla[3] u tal-possibbiltà ta’ diskriminazzjoni fiskali fil-każ tat-trasferimenti transkonfinali ta’ karozzi huma ta' tħassib għaċ-ċittadini u għall-fornituri tas-servizzi fl-UE. Fit-rapport tal-2010 dwar iċ-ċittadinanza tal-UE[4], il-Kummissjoni ħabbret li kienet se taħdem biex jinstabu soluzzjonijiet għat-taxxi doppji tar-reġistrazzjoni fuq il-karozzi peress li dan jista’ jxekkel il-jedd taċ-ċittadini tal-UE li jiċċaqilqu b’mod ħieles fl-UE. Fil-komunikazzjoni tagħha bl-isem ‘It-tneħħija ta’ ostakoli fiskali transkonfinali għaċ-ċittadini tal-UE’[5], il-Kummissjoni osservat li, meta jixtru karozza fi Stat Membru li ma jkunx dak fejn normalment ikunu residenti jew jittrasferixxu karozza lejn Stat Membru li ma jkunx dak li tkun irreġistrata fih, iċ-ċittadini tal-UE spiss isibu quddiem wiċċhom proċeduri kumplessi ħafna biex jirreġistraw il-karozza mill-ġdid u jista’ jagħti l-każ li jkollhom iħallsu t-taxxi tar-reġistrazzjoni u/jew taċ-ċirkulazzjoni darbtejn. Din il-komunikazzjoni tiffoka fuq l-aspetti fiskali f'sitwazzjonijiet transkonfinali. Taxxi tar-reġistrazzjoni għoljin fuq karozzi ttrasferiti bejn l-Istati Membri fil-kuntest tat-trasferiment tar-residenza permanenti jistgħu jikkostitwixxu ostaklu għal nies li jistgħu jiddeċiedu li jmorru joqogħdu fi Stat Membru ieħor. Barra minn hekk, l-għadd kbir ta’ livelli minimi u ta’ kriterji tekniċi differenti u mhux koordinati li jwasslu għal gradi differenti ta’ tassazzjoni, bħad-daqs tal-magna, il-fjuwil użat jew l-emissjonijiet tad-CO2 (kemm għat-taxxi tar-reġistrazzjoni kif ukoll għal dawk taċ-ċirkulazzjoni), ikompli jikkomplika l-kundizzjonijiet tas-suq, li diġà huma differenti bejn Stat Membru u ieħor, għall-produtturi tal-karozzi, u jwassal għal frammentazzjoni tas-suq uniku għal raġunijiet fiskali, li jirriżulta wkoll f'kummerċ transkonfinali kkaġunat mit-tassazzjoni. Il-Kummissjoni ħadet inizjattivi u ressqet proposti leġiżlattivi biex dawn il-problemi jiġu solvuti fi tliet okkażjonijiet: fl-1975, fl-1998 u fl-2005[6]. Il-proposta tal-1975 wasslet għall-adozzjoni tad-Direttiva 83/182/KEE[7], li tipprovdi eżenzjonijiet għall-introduzzjoni temporanja ta’ vettura tat-triq bil-mutur fi Stat Membru minn Stat Membru ieħor. Il-proposta tal-1998 kellha l-għan li tintroduċi eżenzjoni mandatarja meta vetturi privati bil-mutur jinġiebu permanentement fi Stat Membru minn Stat Membru ieħor b’rabta mat-trasferiment tar-residenza normali ta’ individwu privat. It-tielet proposta kellha l-għan li t-taxxi tar-reġistrazzjoni jitneħħew għal kollox u minflokhom jiddaħħlu taxxi annwali taċ-ċirkolazzjoni wara perjodu ta' tranżizzjoni ta’ 10 snin, u li t-taxxi taċ-ċirkulazzjoni jsiru "ekoloġiċi". L-aħħar żewġ proposti s'issa għadhom ma kisbux l-appoġġ unanimu meħtieġ min-naħa tal-Istati Membri. Ta’ min jinnota li, bħalissa, fil-livell tal-UE ma teżistix armonizzazzjoni tat-taxxi tar-reġistrazzjoni u taċ-ċirkolazzjoni fuq il-karozzi. Dan ifisser li, fil-biċċa l-kbira tagħha, l-evoluzzjoni tat-tassazzjoni fuq il-vetturi fl-UE s’issa kienet tiddependi fuq il-ġurisprudenza tal-Qorti tal-Ġustizzja tal-Unjoni Ewropea (minn hawn ’il quddiem, “il-Qorti”). Minkejja l-ġurisprudenza tal-Qorti u l-azzjonijiet leġiżlattivi li ttieħdu, ma kienx possibbli li l-frammentazzjoni tal-iskemi nazzjonali tat-tassazzjoni tingħeleb jew li t-tassazzjoni doppja u l-possibbiltà ta’ tassazzjoni diskriminatorja fuq karozzi ttrasferiti miċ-ċittadini minn Stat Membru għal ieħor jitneħħew għal kollox u sistematikament. F'din il-komunikazzjoni u fid-dokument ta' ħidma tal-persunal ta’ magħha, tiġi deskritta u vvalutata mill-ġdid is-sitwazzjoni ta’ bħalissa fil-qasam tat-tassazzjoni fuq il-karozzi[8] fl-Unjoni sabiex jiġu identifikati l-aħjar prattiki li l-Istati Membri għandhom ikunu kapaċi jimplimentaw fl-ambitu tal-qafas ġuridiku eżistenti. Din il-komunikazzjoni u d-dokument ta’ ħidma tal-persunal għandhom l-għan li jiċċaraw ir-regoli tal-UE dwar it-tassazzjoni fuq il-vetturi, u li jispjegaw il-jeddijiet u l-obbligi tal-Istati Membri, taċ-ċittadini u tan-negozji. Mill-mistoqsijiet li saru lill-Kummissjoni, deher li ċ-ċittadini u n-negozji ta’ sikwit ma jafux biżżejjed jew ma jifhmux biżżejjed x’inhuma l-jeddijiet u l-obbligi tagħhom f’sitwazzjonijiet differenti, partikularment meta jieħdu l-vetturi temporanjament jew permanentement minn Stat Membru għal ieħor. Id-dokument ta’ ħidma tal-persunal, b'mod partikulari, għandu l-għan li jagħti ħarsa ġenerali lejn il-ħafna ġurisprudenza tal-Qorti dwar it-tassazzjoni fuq il-vetturi u juri liema hi l-leġiżlazzjoni sekondarja applikabbli f'dan il-qasam. Il-proċeduri relatati mar-reġistrazzjoni mill-ġdid huma indirizzati b’mod speċifiku fil-proposta tal-Kummissjoni għal regolament tal-Parlament Ewropew u tal-Kunsill li jissimplifika t-trasferiment tal-vetturi bil-mutur irreġistrati fi Stat Membru ieħor fi ħdan is-suq uniku[9]. Jista’ jagħti l-każ li s-soluzzjonijiet proposti f’din il-komunikazzjoni rigward ċerti sitwazzjonijiet li jinvolvu l-użu tal-karozzi fi Stat Membru li ma jkunx dak fejn ikunu rreġistrati jiġu kkunsidrati mill-ġdid iktar tard fid-dawl tal-eżitu tad-diskussjonijiet dwar dik il-proposta. Dik il-proposta, madankollu, ma tikkonċernax it-tassazzjoni u l-Istati Membri jibqgħu ħielsa li jeżerċitaw is-setgħa tagħhom li jintaxxaw fir-rigward tal-vetturi bil-mutur, b'konformità mad-Dritt tal-Unjoni. 2. Ir-regoli attwali dwar it-taxxi tar-reġistrazzjoni u taċ-ċirkolazzjoni fuq il-karozzi Peress li s’issa, minbarra d-Direttiva 83/182/KEE, ma ġiet adottata l-ebda leġiżlazzjoni dwar it-tassazzjoni sekondarja f'dan il-qasam, l-Istati Membri huma ħielsa li japplikaw taxxi oħrajn minbarra l-VAT fuq il-karozzi dment li dawn it-taxxi jkunu konformi mal-prinċipji ġenerali tad-Dritt tal-UE. 2.1. Taxxi tar-reġistrazzjoni It-terminu "taxxa tar-reġistrazzjoni" użat f’din il-komunikazzjoni jkopri t-tipi kollha ta’ taxxi li bħalissa għandhom x’jaqsmu mar-reġistrazzjoni ta’ vettura, irrispettivament minn x’jissejħu (taxxa, dazju tas-sisa, skema ta’ bonus-malus ambjentali, eċċ.), iżda mhux id-drittijiet li jkopru l-ispiża amministrattiva għar-reġistrazzjoni ta’ vettura jew l-ispiża tal-ispezzjonijiet tekniċi. Il-leġiżlazzjoni tal-UE Id-Direttiva 83/182/KEE tkopri l-użu temporanju fi Stat Membru li mhux l-Istat Membru tar-residenza. Fil-każ tal-vetturi li jintużaw b’mod privat, id-direttiva tipprovdi li l-użu temporanju tagħhom fi Stat Membru jkun eżentat mit-taxxi tar-reġistrazzjoni u taċ-ċirkulazzjoni dment li l-individwu li jittrasferixxi l-vettura jkollu r-residenza normali tiegħu[10] fi Stat Membru ieħor u li la jeħles mill-vettura u lanqas jikriha fl-Istat Membru fejn isir l-użu temporanju jew jislifha lil xi resident ta' dak l-Istat. Dan ifisser li, f’sitwazzjonijiet li mhumiex dawk koperti mid-Direttiva, l-Istati Membri huma fil-prinċipju ħielsa li jimponu taxxi tar-reġistrazzjoni u/jew taċ-ċirkulazzjoni. Il-leġiżlazzjoni nazzjonali Bħalissa, huma 18 l-Istati Membri li jimponu taxxa tar-reġistrazzjoni fuq il-vetturi[11]. Il-bażi għat-taxxa u l-livell tat-tassazzjoni jvarjaw konsiderevolment bejn Stat Membru u ieħor[12]. L-aktar fatturi komuni li jagħmlu differenza huma l-prezz tax-xiri jew il-valur tal-karozza, il-fjuwil li tieħu (e.g. petrol jew diżil), id-daqs jew il-qawwa tal-magna, u l-emissjonijiet tad-CO2. F’dawn l-aħħar snin, bosta Stati Membri rristrutturaw il-bażi għat-taxxi tar-reġistrazzjoni u taċ-ċirkulazzjoni u ġabuha bbażata totalment jew parzjalment fuq id-CO2. It-taxxi nazzjonali tar-reġistrazzjoni tipikament jiġu imposti darba fil-ħajja ta’ karozza, ħlief il-Belġju, fejn jiġu imposti kull darba li karozza tibdel l-idejn (fost il-privat). Il-biċċa l-kbira tal-problemi li jinqalgħu dwar it-tassazzjoni fuq il-karozzi jkunu relatati ma’ xi wieħed minn dawn ix-xenarji transkonfinali: · Sitwazzjoni nru 1: Ċittadin jieħu l-karozza tiegħu fi Stat Membru ieħor wara li jittrasferixxi r-residenza normali tiegħu għal hemmhekk. Għalkemm id-Direttiva tal-Kunsill 2009/55/KE tal-25 ta’ Mejju 2009 dwar eżenzjonijiet mit-taxxa applikabbli għall-introduzzjoni permanenti minn xi Stat Membru tal-proprjetà personali ta’ individwi[13] ma tapplikax għat-taxxi tar-reġistrazzjoni fuq il-vetturi, xi Stati Membri jipprovdu għal eżenzjoni f’din is-sitwazzjoni. L-Istati Membri li jimponu taxxa tar-reġistrazzjoni jridu japplikaw fattur ta’ deprezzament li jkun konformi mat-tnaqqis fil-valur ekonomiku tal-karozza importata. Fil-każ li karozza titneħħielha r-reġistrazzjoni u tiġi esportata, xi Stati Membri jagħtu rifużjoni tal-parti tat-taxxa tar-reġistrazzjoni li tkun diġà tħallset, u ġeneralment japplikaw ukoll xi tip ta’ fattur ta' deprezzament. · Sitwazzjoni nru 2: Ċittadin iġib il-karozza tiegħu b'mod permanenti fit-tieni residenza tiegħu (e.g. dar tal-villeġġjatura) fi Stat Membru ieħor u jkollu jerġa’ jħallas it-taxxa tar-reġistrazzjoni. Xi Stati Membri tad-destinazzjoni jeżentaw trasferiment bħal dan. Barra minn hekk, xi Stati Membri tat-tluq jagħtu rifużjoni ta’ parti mit-taxxa tar-reġistrazzjoni. · Sitwazzjoni nru 3: Ċittadin joqgħod fi Stat Membru u juża karozza tal-kumpanija rreġistrata minn min iħaddmu jew mill-kumpanija li jkun amministratur tagħha fi Stat Membru ieħor. L-Istat Membru tar-reġistrazzjoni jista’ jimponi taxxa tar-reġistrazzjoni. L-Istat Membru tar-residenza tal-impjegat jew amministratur jista’ jimponi taxxa tar-reġistrazzjoni biss jekk ikun l-Istat Membru fejn il-karozza essenzjalment tintuża fuq bażi permanenti. · Sitwazzjoni nru 4: Ċittadin joqgħod fi Stat Membru u juża karozza tal-kiri rreġistrata minn kumpanija tal-kiri fi Stat Membru ieħor. L-Istat Membru tar-reġistrazzjoni jista’ jimponu taxxa tar-reġistrazzjoni. Anki l-Istat Membru tar-residenza jista jimponi taxxa tar-reġistrazzjoni li tkun proporzjonali għad-dewma tal-kuntratt tal-kiri. · Sitwazzjoni nru 5: Ċittadin joqgħod fi Stat Membru u ta’ spiss juża l-karozza tiegħu fi Stat Membru ieħor biex iżur lis-sieħeb/sieħba jew lill-familja tiegħu. It-tieni Stat Membru jista’ jimponi taxxa tar-reġistrazzjoni biss jekk is-sieħeb/sieħba jew il-familja jużaw il-karozza b’mod regolari. · Sitwazzjoni nru 6: Student ikun sejjer għal xi żmien jistudja fi Stat Membru ieħor, jew ħaddiem jiġi ssekondat minn min iħaddmu biex imur jaħdem fi Stat Membru ieħor. Għal dan il-perjodu, l-istudent juża l-karozza tiegħu prinċipalment fil-pajjiż fejn ikun qed jistudja u l-ħaddiem jużaha prinċipalment fil-pajjiż fejn ikun ġie ssekondat. F'dawn il-każijiet, l-Istat Membru fejn wieħed ikun qed jistudja/ġie ssekondat ma jistax jimponi taxxa tar-reġistrazzjoni. · Sitwazzjoni nru 7: Kumpanija li tikri l-karozzi u li tkun irreġistrat flotta ta’ karozzi jew parti minnha fi Stat Membru jkollha l-ħsieb li tibda tagħmel kuntratti ta' kiri għal direzzjoni waħda biss jew tkun tixtieq tmexxi parti minn din il-flotta ta’ karozzi lejn Stat Membru ieħor mingħajr ma jkollha tħallas it-taxxi tar-reġistrazzjoni u taċ-ċirkulazzjoni sabiex tkun tista’ tiġġestixxi aħjar il-perjodi meta jkollha l-ogħla domanda. · Sitwazzjoni nru 8: Ċittadin jew negozjant tal-karozzi minn Stat Membru li jimponi taxxa tar-reġistrazzjoni jbigħ karozza lil ċittadin jew kumpanija stabbilit(a) fi Stat Membru ieħor, fejn ikollha terġa' tiġi rreġistrata. Fil-każ li t-taxxa tar-reġistrazzjoni li tkun għadha inkorporata fil-valur tal-karozza ma tiġix rifuża, jista' jkun hemm “tassazzjoni żejda” fl-ewwel Stat Membru meta wieħed jagħmel paragun ma' karozzi li jibqgħu rreġistrati f'dak l-Istat Membru sat-tmiem tal-ħajja tagħhom. Madankollu, xi Stati Membri li japplikaw taxxa tar-reġistrazzjoni jipprovdu wkoll għal rifużjoni parzjali tat-taxxa li tkun diġà tħallset fil-każ ta’ karozzi li titneħħielhom ir-reġistrazzjoni u jiġu esportati minn negozjanti professjonali, i.e. mingħajr ma sid il-karozza fil-fatt jemigra. Minħabba l-iskarsezza tal-leġiżlazzjoni fil-livell tal-UE fir-rigward tat-tassazzjoni fuq il-karozzi, il-Qorti ntalbet tiddeċiedi f’għadd ta’ kawżi u stabbilixxiet diversi prinċipji li l-Istati Membri jridu jirrispettaw meta japplikaw it-taxxi tar-reġistrazzjoni f'sitwazzjonijiet bħal dawk deskritti hawn fuq. Madankollu, filwaqt li din il-ġurisprudenza pprovdiet soluzzjonijiet għad-diskriminazzjoni bejn prodotti nazzjonali u impurtati, il-kwistjoni tat-tassazzjoni doppja li sseħħ f'każijiet bħal dawk deskritti fis-sitwazzjonijiet nru 1, 2 u 8 ma ġietx indirizzata. 2.2. Taxxi taċ-ċirkulazzjoni It-terminu “taxxa taċ-ċirkulazzjoni” użat f'din il-komunikazzjoni jkopri t-tipi kollha ta’ taxxi li għandhom x’jaqsmu maċ-ċirkolazzjoni ta’ karozza fit-territorju ta' Stat Membru, irrispettivament minn x’tissejjaħ it-taxxa, esklużi l-ħlasijiet għall-użu tat-toroq, il-vinjetti u d-dazji tas-sisa fuq il-fjuwils. Ġeneralment, it-taxxi taċ-ċirkolazzjoni jiġu imposti kull sena mill-Istat Membru li fih tkun irreġistrata karozza u huma mfasslin skont id-daqs jew il-qawwa tal-magna, il-fjuwil li tieħu l-karozza u/jew kemm tniġġes l-ambjent. Fil-każ li karozza tkun tneħħitilha r-reġistrazzjoni jew tkun bidlet l-idejn matul il-perjodu li għalih tkun tħallset it-taxxa taċ-ċirkolazzjoni, tiġi applikata rifużjoni pro-rata. Għalhekk, il-problema tat-tassazzjoni doppja fil-każ tal-użu transkonfinali tal-karozzi hija limitata. 3. Il-problemi li għad fadal 3.1. Il-problema tat-tassazzjoni doppja Avolja l-ġurisprudenza tal-Qorti solviet għadd ta’ kwistjonijiet fil-qasam tal-impożizzjoni tat-taxxi tar-reġistrazzjoni fil-pajjiż tad-destinazzjoni, għad baqa’ għadd ta’ problemi f’diversi sitwazzjonijiet. Taxxi tar-reġistrazzjoni Iċ-ċittadini jistgħu jiġu intaxxati doppjament meta jieħdu karozza permanentement lejn Stat Membru ieħor jew meta jużawha prinċipalment f’pajjiż li ma jkunx dak fejn tkun ġiet irreġistrata fil-bidu nett. It-tassazzjoni doppja notevolment isseħħ meta ċ-ċittadini jkunu qed jitilqu minn Stat Membru li jimponi taxxa tar-reġistrazzjoni mingħajr ma jipprovdi għal rifużjoni f’każ ta’ trasferiment ta’ karozza lejn Stat Membru ieħor li japplika taxxa tar-reġistrazzjoni mingħajr ma jipprovdi għal eżenzjoni mit-taxxa f’każ bħal dan. It-tassazzjoni doppja tista’ sseħħ ukoll f’każijiet fejn karozza tkun irreġistrata fi Stat Membru li japplika taxxi tar-reġistrazzjoni u tkun tintuża prinċipalment (temporanjament jew permanentement) fi Stat Membru ieħor li wkoll ikun japplika taxxi tar-reġistrazzjoni (is-sitwazzjonijiet minn nru 3 sa nru 5 hawn fuq). Hekk kif l-integrazzjoni tal-UE qed tkompli ssir realtà, aktar u aktar nies qed jiċċaqilqu minn pajjiż għall-ieħor biex joqogħdu, jistudjaw, jaħdmu jew jirtiraw, jew ikollhom djar tal-villeġġjatura, fi Stati Membri oħrajn, u jħallu l-karozza tagħhom (it-tieni waħda) hemmhekk[14]. Għalkemm ir-regoli tal-UE ma jħallux li jkun hemm tassazzjoni doppja f'għadd ta’ sitwazzjonijiet speċifiċi, il-problema tat-tassazzjoni doppja xorta waħda tista’ tinqala’ f’ħafna sitwazzjonijiet oħrajn. Taxxi taċ-ċirkulazzjoni Mhux mistenni li jkun hemm tassazzjoni doppja fil-qasam tat-taxxi taċ-ċirkulazzjoni, għax dawn jitħallsu darba fis-sena u pro rata biss, i.e. ġeneralment jiġu rifużi f'każ li l-karozza titneħħielha r-reġistrazzjoni. 3.2. Sfidi oħrajn 3.2.1. In-nuqqas ta’ informazzjoni dwar l-applikazzjoni tat-taxxi tar-reġistrazzjoni u taċ-ċirkolazzjoni fuq il-karozzi f'sitwazzjonijiet transkonfinali Iċ-ċittadini spiss jilmentaw mhux biss dwar it-tassazzjoni doppja imma wkoll dwar il-kumplessità tar-regoli fiskali barranin u dwar id-diffikultajiet biex jiksbu informazzjoni dwar dawk ir-regoli u proċeduri. Dawn id-diffikultajiet huma parzjalment dovuti għall-ostakli lingwistiċi. 3.2.2. L-applikazzjoni korretta tar-regoli tal-UE f'każ ta' użu temporanju jew ta’ kultant ta’ karozza L-applikazzjoni korretta tad-Direttiva 83/182/KEE dwar it-trattament fiskali fil-każ ta’ użu temporanju jew ta’ kultant ta’ karozza fi Stat Membru li mhux dak tar-reġistrazzjoni kienet is-suġġett ta’ bosta deċiżjonijiet tal-Qorti u proċeduri ta’ ksur (ara t-taqsima 3.1. tad-dokument ta’ ħidma tal-persunal). Sitwazzjonijiet oħrajn fejn il-Qorti ntalbet tiddeċiedi għandhom x’jaqsmu mal-kiri transkonfinali, mal-karozzi tal-kumpaniji li jintużaw minn impjegat jew amministratur li jkunu joqogħdu fi Stat Membru ieħor, u l-karozzi mislufin għand resident ta’ Stat Membru li ma jkunx dak tar-reġistrazzjoni (ara t-taqsimiet minn 3.4. sa 3.7. tad-dokument ta’ ħidma tal-persunal). Sa issa, il-ġurisprudenza tal-Qorti kkristallizzat prinċipji importanti li ċċaraw is-setgħa tal-Istati Membri li jinxtaxxaw, filwaqt li jipproteġu l-jeddijiet taċ-ċittadini tal-UE. Jidher, madankollu, li xi Stati Membri qed isibuha iebsa biex lil-leġiżlazzjoni u l-prattiki tagħhom iġibuhom jikkonformaw ma’ dawn l-iżviluppi. Il-Kummissjoni hija kontinwament impenjata fil-moniteraġġ tal-konformità tal-leġiżlazzjoni tal-Istati Membri mal-ġurisprudenza tal-Qorti f'dan il-qasam. 3.2.3. Il-kiri transkonfinali tal-karozzi Il-kumpaniji tal-kiri tal-karozzi jikru vetturi bil-mutur għal perjodu relattivament qasir. Il-flotot tal-karozzi tal-kiri normalment ikunu ġodda ħafna, għax il-vetturi jibqgħu fil-flotta għal madwar sitta jew disa’ xhur u mbagħad jerġgħu jinxtraw mill-produtturi. Huwa stmat li fl-UE l-flotta tal-karozzi għall-kiri għal żmien qasir tikkonsisti f’1.4 miljun vettura. Kumpanija li tikri l-karozzi u li tipprovdi servizzi transkonfinali tista’ tħabbat wiċċha ma’ żewġ sfidi: (1) L-ewwel waħda hija r-ripatrijazzjoni ta’ karozza fil-każ ta’ kiri għal direzzjoni waħda biss[15]. Spiss l-Istati Membri ma jippermettux li l-karozza tinkera mill-ġdid lil resident ta’ pajjiż li fih tkun intemmet il-kirja għal direzzjoni waħda biss mingħajr reġistrazzjoni mill-ġdid u ħlas tat-taxxa tar-reġistrazzjoni. Għalhekk, spiss jiġri li l-karozza tkun tista’ titwassal lura biss jekk il-kumpanija tal-kiri ssib klijent li jkun joqgħod fil-pajjiż tar-reġistrazzjoni, jew inkella jekk il-karozza jsuqha lura impjegat tal-kumpanija tal-kiri jew jekk tittieħed lura fuq trakk. Minbarra l-ispejjeż tar-ripatrijazzjoni, hemm ukoll it-telf tad-dħul li seta’ jsir fil-perjodu li matulu l-karozza ma tkunx tista’ tinkera. Kaġun ta’ dan, kirja għal direzzjoni waħda biss lejn Stat Membru ieħor tiġi għalja, spiss sal-punt li l-kumpaniji tal-kiri ma joffrux din il-possibbiltà lill-klijenti. (2) It-tieni sfida hija l-fatt li hu diffiċli għal kumpaniji tal-kiri tal-karozzi biex ilaħħqu mal-perjodi meta jkollhom l-ogħla domanda f'ċerti Stati Membri billi jċaqilqu l-karozzi tal-kiri temporanjament minn Stat Membru għal ieħor. L-ispejjeż tat-tneħħija tar-reġistrazzjoni fl-Istat Membru tal-oriġini u tar-reġistrazzjoni tal-karozza u l-ħlas tat-taxxa tar-reġistrazzjoni fl-Istat Membru tad-destinazzjoni, flimkien mad-dħul mitluf waqt li jkunu għaddejjin dawn il-proċeduri – u l-ħtieġa li dan kollu jerġa’ jsir bil-maqlub ftit xhur wara – huma għoljin wisq biex jiġġustifikaw ir-rilokazzjoni ta’ karozza għal ftit xhur. Minħabba f’hekk, spiss ma jkunx possibbli għall-kumpaniji tal-kiri tal-karozzi li, fil-perjodi meta jkollhom l-ogħla domanda għall-karozzi tal-kiri, jissodisfaw lill-klijenti f'ċerti Stati Membri waqt l-istaġun turistiku, filwaqt li fl-istess ħin il-karozzi jkunu qegħdin weqfin fi Stati Membri oħrajn. Għalhekk, il-kumpaniji tal-kiri tal-karozzi jixtiequ jkunu jistgħu jittrasferixxu parti mill-flotot tagħhom lejn Stati Membri oħrajn għal ċertu numru ta’ xhur fis-sena. Iż-żewġ sfidi impliċitament jirrestrinġu l-libertà li wieħed iforni servizzi transkonfinali, iżidu l-ispejjeż għall-kumpaniji tal-kiri u għall-klijenti tagħhom, jew jillimitaw l-għażla ta' servizzi offruti lill-klijenti minħabba li jista’ jagħti l-każ li servizzi transkonfinali ta’ din ix-xorta lanqas biss jingħataw. Fir-rigward tal-formalitajiet u l-ispejjeż marbutin mat-tneħħija tar-reġistrazzjoni u mar-reġistrazzjoni mill-ġdid, tiġi pprovduta soluzzjoni fil-proposta għal regolament tal-Parlament Ewropew u tal-Kunsill li jissimplifika t-trasferiment tal-vetturi bil-mutur irreġistrati fi Stat Membru ieħor fi ħdan is-suq uniku, imsemmija fit-Taqsima 1. Il-proposta tipprevedi li l-kumpaniji tal-kiri tal-karozzi jintalbu jirreġistraw il-vetturi tagħhom biss fl-Istat Membru fejn ikollhom ir-residenza normali tagħhom. 3.2.4. Frammentazzjoni tas-suq ikkaġunata mit-taxxi Il-biċċa l-kbira tal-Istati Membri li jimponu taxxi tar-reġistrazzjoni jew taċ-ċirkolazzjoni bbażati fuq l-ispeċifikazzjonijiet tekniċi ta’ karozza jagħmlu dan fuq il-bażi ta’ fatturi tekniċi (e.g. id-daqs jew il-qawwa tal-magna) jew skont l-ammont ta’ emissjonijiet ta’ CO2[16]. Spiss, il-limiti minimi ġew iffissati skont il-karatteristiċi tas-suq nazzjonali jew skont l-ambizzjonijiet strateġiċi nazzjonali li kienu validi fiż-żmien meta ddaħħlu, minbarra li saru fuq il-bażi tal-implikazzjonijiet tad-dħul nett li kien se jinkiseb permezz ta’ riformi suċċessivi. Kull fejn kien jagħmel sens ekonomiku, il-produtturi tal-karozzi aġġustaw il-provvista tagħhom skont dawn il-karatteristiċi tat-tassazzjoni fuq il-karozzi, notevolment billi fornew lis-swieq ewlenin tagħhom karozzi li jżommu eżatt taħt ċerti limiti minimi, pereżempju billi d-daqs tal-magna jkun 1599 ċm³ jew 1999 ċm³. Madankollu, dawn il-limiti minimi huma differenti bejn pajjiż u ieħor. Dan in-nuqqas ta’ armonizzazzjoni, għalhekk, iwassal għal frammentazzjoni “teknika” tas-suq uniku. Minħabba f’hekk, l-ekonomiji ta’ skala li jista’ jġib miegħu suq wieħed li fih jiġu rreġistrati madwar 13-il miljun karozza ġdida fis-sena ma jistgħux jiġu sfruttati bis-sħiħ, u dan iħalli impatt negattiv kemm fuq il-kompetittività tal-industrija kif ukoll fuq l-effettività tal-iskemi ta’ inċentivi. Anki l-kost tal-karozzi jogħla b’riżultat ta’ dan. Dan għaliex sistema frammentata twassal biex il-manifatturi tal-karozzi jaħlu r-riżorsi biex jadegwaw il-karozzi għal limiti minimi differenti, u tnaqqas l-effettività tal-politika Ewropea dwar il-klima meta mqabbla man-nefqali ssir fuqha. Din il-frammentazzjoni fil-qasam tat-taxxi fuq il-karozzi ġiet irrikonoxxuta b'mod ċar mill-grupp ta' livell għoli CARS 21 fl-2012[17]. Il-produtturi tal-karozzi, għalhekk, għamlu sejħa għal tassazzjoni armonizzata fuq il-karozzi li tkun ibbażata fuq l-emissjonijiet tad-CO2. Minkejja dan, inizjattiva li ħadet il-Kummissjoni favur armonizzazzjoni f’dan ir-rigward s’issa għadha ma kisbitx l-appoġġ unanimu min-naħa tal-Istati Membri[18]. 4. Għażliet strateġiċi u l-aħjar prattiki Il-Kummissjoni tikkunsidra t-tneħħija tat-taxxi tar-reġistrazzjoni u l-integrazzjoni tagħhom (mingħajr effett fuq id-dħul) fit-taxxi taċ-ċirkulazzjoni, kif ukoll l-armonizzazzjoni tat-tassazzjoni fuq il-karozzi u t-tfassil tagħha b’mod li jiffavorixxi lill-karozzi li jagħmlu inqas ħsara lill-ambjent, bħala l-aħjar soluzzjoni għall-problemi li għad fadal u li ġew identifikati hawn fuq. Madankollu, minħabba li l-proposta tal-2005 sa issa għadha ma ġietx adottata, huwa xieraq li nesploraw soluzzjonijiet immedjati għall-problemi identifikati f'din il-komunikazzjoni. 4.1. Il-problema tat-tassazzjoni doppja Sabiex jiġu evitati t-tassazzjoni doppja jew it-“tassazzjoni żejda” fil-każ li ċittadin tal-UE jieħu karozza permanentement fi Stat Membru ieħor (is-sitwazzjonijiwt nri 1, 2 u 8 tat-taqsima 2.1), fil-prinċipju jeżistu tliet possibbiltajiet strateġiċi: · Li l-Istat Membru tad-destinazzjoni jeżenta totalment lill-karozza “importata” mit-taxxi tar-reġistrazzjoni. · Li l-Istat Membru tat-tluq jirrifondi l-parti tat-taxxa tar-reġistrazzjoni li tkun diġà mħallsa u li tkun għadha inkorporata fil-valur tal-karozza (it-taxxa residwa)[19]. · Li l-Istat Membru tad-destinazzjoni jnaqqas mit-taxxa nazzjonali dovuta t-taxxa li tkun diġà tħallset fl-Istat Membru tat-tluq (is-sistema ta’ imputazzjoni), u dan minbarra d-deprezzament li għandu jiġi applikat meta jiġu intaxxati karozzi mhux ġodda minflok karozzi ġodda. It-tabella li ġejja turi liema mit-18-il Stat Membru li japplikaw taxxa tar-reġistrazzjoni diġà japplikaw l-għażliet nru 1 u/jew nru 2: || AT || BE || CY || DK || EL || ES || FI || FR || IE || IT || HU || LV || MT || NL || PL || PT || RO || SI 1. || || || X1 || || X || X || X || || X || X || || || || X || X || X || || 2. || X || X || || X || || X || X || || || || || || || X || X || X || X || X 1 għad-dazju tas-sisa fuq il-karozzi iżda mhux għat-taxxa tar-reġistrazzjoni L-ewwel għażla jista’ jkollha xi implikazzjonijiet negattivi fuq il-baġit għall-Istati Membri li jimponu taxxi tar-reġistrazzjoni. Dawn it-taxxi għoljin, madankollu, jafu wkoll jiskoraġġixxu l-immigrazzjoni u l-qsim tal-fruntiera min-nies biex jaħdmu f’dawk il-pajjiżi, u dan jista’ jolqot ħażin lill-ekonomiji tagħhom. Barra minn hekk, din l-għażla tpoġġi lill-immigranti li jkunu ġejjin bil-karozzi (mhux ġodda) tagħhom f’pożizzjoni pjuttost privileġġata meta mqabbla ma’ dik tar-residenti. Madankollu, billi l-migrazzjoni fiha nnifisha ġeneralment iġġib magħha spejjeż soċjali u ekonomiċi kbar għall-immigrant, il-“privileġġ fiskali” jagħmel tajjeb biss parzjalment għal dan. Bit-tieni għażla, l-Istat Membru tat-tluq "jitlef" it-taxxa residwa. Iżda, b’riżultat tar-rifużjoni, il-karozza tħalli lill-Istat Membru f’sitwazzjoni ta’ “newtralità fiskali”. Bit-tielet għażla, il-karozza fattwalment tiġi esportata mill-pajjiż tat-tluq f’sitwazzjoni ta’ newtralità fiskali. Ikun l-Istat Membru tad-destinazzjoni li jitlef id-dħul li jkun jikkorrispondi għat-taxxa residwa. L-implikazzjonijiet baġitarji negattivi li jkun hemm jekk tiġi implimentata tali sistema ta’ imputazzjoni jkunu inqas minn dawk tal-applikazzjoni ta' skema ta’ eżenzjoni. L-aħjar soluzzjoni għaċ-ċittadini tkun sistema ta’ tifużjoni msejsa fuq id-deprezzament u li tiġi applikata mill-Istat Membru tat-tluq, flimkien ma’ eżenzjoni mit-taxxa tar-reġistrazzjoni fl-Istat Membru tad-destinazzjoni. F'din is-sitwazzjoni, il-piż fiskali aħħari fl-ewwel Stat Membru jkun dejjem proporzjonali għal kemm żmien tkun intużat il-karozza f'dak l-Istat Membru (jiġifieri ma sseħħ l-ebda tassazzjoni żejda) u ma jkun hemm l-ebda piż tat-taxxa fit-tieni Stat Membru. It-tieni l-aħjar soluzzjoni tkun taħlita ta’ skemi ta’ rifużjoni u ta’ imputazzjoni. Din is-sistema hija inqas favorevoli għaċ-ċittadini għax ma jgawdux, jew ma jgawdux għal kollox, minn tali imputazzjoni jekk jiċċaqilqu lejn Stat Membru li ma jimponix taxxa fuq ir-reġistrazzjoni jew li t-taxxa tar-reġistrazzjoni tiegħu tkun iktar baxxa. 4.2. Sfidi oħrajn 4.2.1. In-nuqqas ta’ informazzjoni Permezz ta’ din il-komunikazzjoni u tad-dokument ta’ ħidma tal-persunal, il-Kummissjoni trid tiċċara r-regoli tal-UE dwar it-tassazzjoni fuq il-karozzi billi tagħti kas ukoll tal-prinċipji żviluppati mill-Qorti. Hija r-responsabbiltà tal-Istati Membri li jipprovdu informazzjoni ddettaljata liċ-ċittadini u lin-negozji dwar kif huma japplikaw it-taxxi nazzjonali u dwar kif implimentaw il-prinċipji żviluppati mill-Qorti. Din l-informazzjoni għandha tkun disponibbli mill-inqas fl-ilsien/fl-ilsna tal-Istat Membru u, fil-każ tal-punti l-aktar importanti (e.g. fil-forma ta' ‘Mistoqsijiet l-Aktar Spissi’) anki fl-ilsna taċ-ċittadini li l-aktar li jiċċaqilqu lejn dan l-Istat Membru, u bl-Ingliż għall-bqija. L-informazzjoni għandha tkun aċċessibbli faċilment fuq l-internet, adegwata u aġġornata, u għandha tagħti punt ta’ kuntatt għal aktar informazzjoni. 4.2.2. It-trasferiment temporanju ta’ karozza lejn Stat Membru ieħor (is-sitwazzjonijiet min-nru 3 san-nru 7 tat-taqsima 2.1.) Kif indikat fit-taqsima 3.2.2., l-Istati Membri jistgħu jsibuha iebsa biex lil-leġiżlazzjoni tagħhom dwar it-tassazzjoni fuq il-karozzi jġibuha tikkonforma mal-prinċipji stabbiliti fil-ġurisprudenza tal-Qorti. Id-dokument ta’ ħidma tal-persunal, li l-Kummissjoni biħsiebha taġġornah b'mod regolari, għandu jipprovdi gwida lill-Istati Membri. Barra minn hekk, jista’ jkun urli li jsiru diskussjonijiet mal-Istati Membri fi grupp ta’ ħidma tekniku sabiex jiġu identifikati l-aħjar prattiki għal ċerti sitwazzjonijiet. Illum il-ġurnata, xi Stati Membri diġà jippermettu li vetturi rreġistrati fi Stat Membru ieħor jintużaw għal perjodu relattivament qasir (mhux aktar minn ġimgħatejn, xahar), prinċipalment minn ċittadini tagħhom stess, mingħajr l-obbligu li titħallas taxxa tar-reġistrazzjoni u taċ-ċirkolazzjoni, basta jiġu ssodisfati ċerti kundizzjonijiet bħal notifika amministrattiva. Iżda anke din il-konċessjoni tidher pjuttost riġida fi żminijiet ikkaratterizzati minn mobilità internazzjonali li qed tiżdied u minn modi ta’ mobilità li qegħdin isiru aktar differenti. Fid-dawl tal-ġurisprudenza riċenti tal-Qorti dwar il-karozzi missellfin[20], l-Istati Membri għandhom jikkunsidraw li jawtorizzaw, għal perjodu, l-użu ta’ vetturi rreġistrati fi Stat Membru ieħor minn ċittadin mingħajr l-obbligu li jħallas taxxa tar-reġistrazzjoni, basta jiġu ssodisfati ċerti kundizzjonijiet stabbiliti sabiex jiġu evitati l-evażjoni jew l-abbuż. 4.2.3. Is-settur tal-kiri tal-karozzi Xi Stati Membri diġà ħadu miżuri biex jegħlbu l-problemi deskritti fit-taqsima 3.2.3.: (1) Fir-rigward tar-ripatrijazzjoni ta’ karozza mikrija għal direzzoni waħda biss, xi Stati Membri jippermettu li vetturi rreġistrati fi Stat Membru ieħor li jkunu waslu f'pajjiżhom b’riżultat ta’ kuntratt tal-kiri, jinkrew għal ċertu żmien lil resident mingħajr l-obbligu tal-ħlas tat-taxxa tar-reġistrazzjoni u taċ-ċirkolazzjoni jekk jiġu ssodisfati ċerti kundizzjonijiet[21]. Dan jagħmilha eħfef għall-kumpaniji biex jikru l-karozzi għal direzzjoni waħda biss, għalkemm il-kundizzjonijiet ivarjaw konsiderevolment. (2) Stat Membru wieħed jippermetti t-trasferiment temporanju ta’ karozzi tal-kiri rreġistrati fi Stat Membru ieħor, għal mhux iktar minn 3 xhur kull sena, mingħajr il-ħtieġa li titħallas it-taxxa tar-reġistrazzjoni u taċ-ċirkolazzjoni fuq dawn il-vetturi, u dan jippermetti li l-kumpaniji tal-kiri tal-karozzi jlaħħqu b’mod iktar effettiv mal-perjodu meta jkollhom l-ogħla domanda. L-Istati Membri li japplikaw arranġamenti aktar flessibbli f'dawn iż-żewġ sitwazzjonijiet jistgħu jagħmlu dan fuq il-bażi tal-artikolu 9(1) tad-Direttiva 83/182/KEE. Sa issa, ma hemm l-ebda evidenza li din il-flessibbiltà kkawżat xi problemi. Għalhekk, il-Kummissjoni tissuġġerixxi li l-Istati Membri l-oħrajn jintroduċu arranġament simili, li jkun suġġett għall-kundizzjonijiet stabbiliti minnhom bil-ħsieb li jiġu evitati kwalunkwe evażjoni jew abbuż. B’hekk, il-kumpaniji tal-kiri tal-karozzi jkunu jistgħu jisfruttaw il-flotot tagħhom bl-aħjar mod possibbli u jnaqqsu l-ispejjeż u, b’hekk, anki l-prezzijiet għall-klijenti finali. 4.2.4. Frammentazzjoni tas-suq ikkaġunata mit-taxxi Għalkemm il-proposta tal-2005 ma kisbitx l-appoġġ unanimu tal-Istati Membri, wieħed irid jirrikonoxxi l-fatt li, minn dak iż-żmien ’l hawn, ħafna mill-Istati Membri daħħlu elementi ambjentali fit-taxxi tar-reġistrazzjoni u/jew taċ-ċirkulazzjoni tagħhom. Madankollu, anke jekk l-Istati Membri japplikaw l-istess elementi ambjentali, spiss jużaw limiti minimi differenti li jirriżultaw f'differenzi) (kultant kbar ħafna) bejn it-taxxi imposti. Id-differenzi fit-tassazzjoni fuq il-karozzi m’għandhomx ikunu bbażati fuq kriterji teknoloġiċi speċifiċi, bħad-daqs jew il-qawwa tal-magna, iżda fuq dejta dwar kif tkun taħdem il-karozza li tkun oġġettiva, disponibbli faċilment u politikament, u rilevanti għall-politiki, bħal kemm tkun tipproduċi CO2. Barra minn hekk, il-limiti minimi għandhom jiġu aġġornati regolarment bil-għan li tinżamm il-pressjoni biex in-nies jixtru vettura nadifa u effiċjenti. Minn din il-perspettiva, qed jiġi ssuġġerit li l-Istati Membri jeżaminaw, fi grupp ta’ ħidma, kif il-kriterji li jużaw bħala bażi għall-kalkolu tat-taxxi tar-reġistrazzjoni u taċ-ċirkulazzjoni jistgħu jiġu kkoordinati aħjar, sabiex titnaqqas il-frammentazzjoni teknika tas-suq tal-karozzi tal-UE, jiġu sfruttati l-ekonomiji ta’ skala, u jintlaħqu l-miri ambjentali b'mod effettiv meta mqabbel mal-ispiża fuqhom. Ta’ min jinnota wkoll li s-servizzi tal-Kummissjoni bħalissa qed iħejju linji gwida għall-Istati Membri li jixtiequ jintroduċu inċentivi finanzjarji f'konformità mal-Istrateġija Ewropea dwar vetturi nodfa u effiċjenti fl-użu tal-enerġija[22]. 5. Konklużjoni u segwitu Il-mobilità taċ-ċittadini qed tiżdied aktar ma jmur, b’riżultat tal-integrazzjoni Ewropea u tal-fatt li l-mudelli imprenditorjali u tat-tkabbir qed jiddependu dejjem aktar fuq taqsim intensifikat tax-xogħol fil-livell internazzjonali. Il-mobilità tista’ tgħin biex jissolvew problemi fis-swieq lokali tax-xogħol, biex tiżdied l-effiċjenza tas-swieq u biex jissaħħaħ it-tkabbir ekonomiku. Barra minn dan, fost il-jeddijiet li tagħti l-UE, il-moviment ħieles huwa l-aktar wieħed li jgħożżu ċ-ċittadini tal-UE u element fundamentali fl-iżvilupp tal-UE. It-tassazzjoni doppja fil-qasam tat-tassazzjoni fuq il-vetturi, it-taxxi għoljin tar-reġistrazzjoni fuq karozza li tiġi ttrasferita fil-kuntest tal-migrazzjoni, u n-nuqqas ta’ tagħrif dwar dan jista’ jxekkel il-mobilità transkonfinali. Anke jekk sa issa għadu ma ġiex adottat il-metodu propost mill-Kummissjoni fl-2005, jiġifieri l-abolizzjoni tat-taxxi tar-reġistrazzjoni u l-integrazzjoni tagħhom fit-taxxi eżistenti taċ-ċirkolazzjoni b’mod li ma jkollux effett fuq id-dħul, xi Stati Membri diġà ħadu minn jeddhom ċerti miżuri previsti mill-proposta, u l-Kummissjoni dan tilqgħu bi pjaċir. Madankollu, għad hemm għadd ta’ problemi li huma inkompatibbli mal-idea ta’ suq uniku veru u li, għaldaqstant, jeħtieġu soluzzjoni malajr. Għalhekk, il-Kummissjoni identifikat l-aħjar prattiki li ġejjin u qed tipproponi lill-Istati Membri li japplikawhom fuq medda qasira ta’ żmien: 1. Biex jiġi żgurat li l-kontribwenti jkunu jafu x’inhuma l-jeddijiet u l-obbligi tagħhom meta jiċċaqalqu lejn Stat Membru ieħor, l-Istati Membri għandhom jipprovdu informazzjoni adegwata dwar kif japplikaw it-taxxi tar-reġistrazzjoni u taċ-ċirkolazzjoni fuq il-vetturi f'sitwazzjonijiet transkonfinali, inkluża informazzjoni dwar kif implimentaw il-qafas legali tal-UE deskritt f'din il-komunikazzjoni u fid-dokument ta’ ħidma tal-persunal. Għal dan il-għan, għandu jiġi nnominat punt ċentrali ta’ kuntatt għall-kontribwenti, li jista’ jitpoġġa link għalih fis-sit tal-Kummissjoni fuq l-internet. 2. Biex jiġu evitati t-tassazzjoni doppja u t-“tassazzjoni żejda” fil-każ ta’ ċittadini li jieħdu l-karozza permanentament minn Stat Membru għal ieħor, l-Istati Membri li fil-bidu nett ikunu applikaw taxxa tar-reġistrazzjoni għandhom għall-inqas jagħti rifużjoni parzjali tat-taxxa, b’mod li jagħti kas tad-deprezzament tal-karozza indipendentement minn jekk l-Istat Membru tad-destinazzjoni jkunx jipprovdi eżenzjoni mit-taxxa tar-reġistrazzjoni, jekk din tkun applikata. 3. L-Istati Membri għandhom jagħmlu użu sħiħ mill-flessibbiltà offruta mid-Direttiva 83/182/KEE biex japplikaw arranġamenti aktar liberali li jippermettu l-użu temporanju ta’ vetturi fl-Istati Membri mingħajr l-applikazzjoni tat-taxxa tar-reġistrazzjoni u taċ-ċirkolazzjoni. Dan jgħodd, b’mod partikolari, għall-karozzi tal-kiri rreġistrati fi Stat Membru ieħor, kif ukoll għal sitwazzjonijiet oħrajn fejn resident juża, temporanjament jew kultant, karozza rreġistrata fi Stat Membru ieħor . 4. Li tittieħed azzjoni biex titnaqqas il-frammentazzjoni tas-suq tal-karozzi tal-UE, li hi kkawżata mill-applikazzjoni diverġenti, mill-Istati Membri, tat-taxxa tar-reġistrazzjoni u taċ-ċirkolazzjoni fuq il-karozzi. Għandhom jiġu kkunsidrati wkoll il-linji gwida li qed jitħejjew dwar l-inċentivi finanzjarji għal vetturi nodfa u effiċjenti fl-użu tal-enerġija. Wara li tkun ħadet l-opinjoni tal-istituzzjonijiet li lejhom hija indirizzata din il-komunikazzjoni, il-Kummissjoni biħsiebha tistabbilixxi grupp ta' ħidma tekniku biex jiddiskuti mal-Istati Membri l-kwistjonijiet imsemmijin hawn fuq. B’riżultat ta’ dan il-proċess, id-diskussjonijiet fil-Kunsill dwar il-proposta tal-2005 jistgħu jingħataw spinta ġdida. Wieħed jista' jipprevedi wkoll reviżjoni tad-Direttiva 83/182/KEE sabiex jingħata kas tal-ġurisprudenza estensiva tal-Qorti u sabiex jissaħħu t-trasparenza u ċ-ċertezza legali. [1] Sors: l-Eurostat, l-ACEA u l-Öko-Institut. [2] Taxation trends in the European Union, il-ħarġa tal-2012, Eurostat, il-Kummissjoni Ewropea. [3] Skont il-Qorti tal-Ġustizzja tal-Unjoni Ewropea, l-impożizzjoni suċċessiva ta’ taxxa tar-reġistrazzjoni f'żewġ Stati Membri mhux bilfors tikkostitwixxi tassazzjoni doppja fis-sens dejjaq tagħha minħabba li l-avveniment fiskali huwa l-jedd li wieħed juża l-vettura fuq it-toroq nazzjonali (għal aktar dettalji ara t-taqsima 3.1. tad-dokument ta' ħidma tal-persunal tal-Kummissjoni ta’ ma’ din il-komunikazzjoni). [4] Rapport tal-2010 dwar iċ-Ċittadinanza tal-UE, ‘Inżarmaw l-ostakoli għad-drittijiet taċ-ċittadini tal-UE’, COM(2010)603 tas-27.10.2010, ara l-azzjoni nru 6. [5] COM(2010)769 tal-20.12.2010. [6] ĠU C 267 tal-21.11.1975, p.8, COM(1998)30 tal-10.2.1998 u COM(2005)261 tal-5.7.2005. [7] Id-Direttiva tal-Kunsill tat-28 ta' Marzu 1983 dwar eżenzjonijiet mit-taxxa ġewwa l-Komunità għal ċerti mezzi ta' trasport temporanjament importati fi Stat Membru minn Stat Membru ieħor (Edizzjoni Speċjali tal-ĠU bil-Malti: Kapitolu 09 Volum 01, pp. 112 - 116). [8] Filwaqt li din il-komunikazzjoni titkellem biss fuq it-tassazzjoni tal-karozzi (il-vetturi M1), l-argumenti li jinġiebu jistgħu, b’raġunar mibni fuq ix-xebħ, jintużaw għal vetturi oħrajn tat-triq, notevolment għall-vetturi kummerċjali ħfief (il-vetturi N1) jew għall-vetturi b’żewġ roti li jaħdmu bil-mutur. [9] COM(2012)164 tal-4.4.2012. [10] Id-direttiva tiddefinixxi r-“residenza normali” bħala l-post fejn xi persuna normalment tgħix, jiġifieri għal mill-inqas 185 jum f'kull sena kalendarja, minħabba xi rbit personali u tax-xogħol, jew, fil-każ ta' xi persuna li ma jkollhiex irbit tax-xogħol, minħabba rbit personali li juru rabtiet mill-qrib bejn dik il-persuna u l-post fejn tkun tgħix. [11] Ara l-anness I ta’ mad-dokument ta’ ħidma tal-persunal. [12] Aktar tagħrif dwar il-bażi għat-taxxa u l-livell tat-tassazzjoni jinstab fil-bażi tad-dejta ‘Taxes in Europe’. http://ec.europa.eu/taxation_customs/taxation/gen_info/info_docs/tax_inventory/index_en.htm. [13] ĠU L 145, 10.6.2009, p. 36. [14] L-għadd ta’ ċittadini li huma residenti fi Stat Membru li mhux l-Istat Membru tal-oriġini tagħhom laħaq it-12.8 miljun fl-2011. L-għadd ta' ħaddiema transkonfinali (ċittadini li jaħdmu fi Stat Membru li mhux l-Istat Membru tar-residenza tagħhom) fl-2010 laħaq madwar miljun. Kategorija speċifika ta’ ''ħaddiema transkonfinali" hija magħmula mill-persuni li joqogħdu fi Stat Membru u li jużaw vettura bil-mutur irreġistrata minn min iħaddimhom fi Stat Membru ieħor. Ma teżistix dejta għal din il-kategorija, imma b’mod ġenerali r-reġistrazzjonijiet ta’ karozzi mill-kumpaniji kienu jirrappreżentaw madwar 50.5% tal-11.6 miljun karozza ġdida li ġew irreġistrati fi 18-il Stat Membru tal-UE fl-2008. [15] L-artikolu 3 tad-Direttiva 83/182/KEE jobbliga lill-Istati Membri jippermettu li l-karozzi tal-kiri jerġgħu jinkrew lil persuni li mhumiex residenti bil-għan li jiġu esportati mill-ġdid jekk ikunu fil-pajjiż bħala riżultat ta' kuntratt tal-kiri li jkun intemm f'dak il-pajjiż. Jistgħu jiġu rritornati wkoll minn xi impjegat lejn l-Istat Membru fejn dawn ikunu ġew mikrija fil-bidu nett, anke jekk l-impjegat ikun resident tal-Istat Membru tal-importazzjoni temporanja. L-artikolu 9 tad-Direttiva jippermetti lill-Istati Membri jintroduċu u/jew iżommu arranġamenti aktar liberali, e.g. li jippermettu li dawn il-vetturi jinkrew mill-ġdid lil resident tal-pajjiż tagħhom bil-ħsieb li jiġu esportati mill-ġdid. Madankollu, mhumiex ħafna l-Istati Membri li jagħmlu użu minn din il-possibbiltà. [16] Ara l-anness IV tad-dokument ta’ ħidma tal-persunal. [17] Ir-rapport finali tal-CARS 21, adottat fis-6 ta’ Ġunju 2012, jinstab hawnhekk: http://ec.europa.eu/enterprise/sectors/automotive/files/cars-21-final-report-2012_en.pdf. [18] Ara l-proposta tal-2005 msemmija fin-nota 6 ta’ qiegħ il-paġna. [19] L-Istati Membri li jagħtu tali rifużjoni japplikawha b’kundizzjonijiet differenti (ara l-anness II ta’ mad-dokument ta’ ħidma tal-persunal). Tipikament, ir-rifużjonijiet ma jingħatawx biss liċ-ċittadini li jibdlu r-residenza u li jieħdu l-karozzi tagħhom magħhom, iżda wkoll fil-każ li l-karozzi jitneħħew mir-reġistru u jiġu esportati minn negozjanti tal-karozzi jew minn ċittadini li jbigħu l-karozzi tagħhom barra minn pajjiżhom. [20] Is-sentenza tas-26 ta’ April 2012, il-każijiet konġunti L.A.C. van Putten, P. Mook, G. Frank, C-578/10, C-579/10, C-580/10. [21] Għal aktar dettalji ara l-anness III tad-dokument ta’ ħidma tal-persunal. [22] COM(2010)186 tat-28.4.2010.